Florentino Perez l-a sunat pe Kylian Mbappe, după ce PSG a fost eliminată din Champions League
PSG a pierdut și returul cu Borussia Dortmund, disputat pe Parc des Princes, scor 0-1, iar francezii au fost eliminați în semifinalele Champions League.
Pentru Kylian Mbappe a fost cel mai probabil ultima partidă la PSG în Champions League.
Florentino Perez l-a consolat pe Kylian Mbappe după eliminarea lui PSG din Champions League
Kylian Mbappe a refuzat-o pe Real Madrid în urmă cu doi ani, atunci când atacantul francez alegea să își prelungească înțelegerea cu PSG în ultimul moment, deși se înțelesese cu gruparea spaniolă. La acel moment, Florentino Perez l-a criticat pe Mbappe, însă, acum, relația dintre cei doi pare a se fi reînnodat.
În urmă cu mai multe luni, Mbappe a transmis conducerii lui PSG că nu va semna prelungirea contractului, iar la scurt timp, în presa din străinătate s-a scris că fotbalistul s-a înțeles din nou cu gruparea de pe Santiago Bernabeu, iar transferul este iminent.
La scurt timp după meciul de pe Parc des Princes, în care PSG a fost eliminată din Champions League de către Borussia Dortmund, președintele lui Real Madrid, Florentino Perez, l-ar fi sunat pe Kylian Mbappe pentru a-l consola.
”Sperăm să ajungem pe Wembley, ar fi fost o plăcere să jucăm împotriva ta”, i-ar fi spus legendarul președinte al lui Real Madrid lui Mbappe, potrivit Football Espana.
Kylian Mbappe, sfătuit să nu semneze cu Real Madrid
Marcel Desailly, campion mondial alături de Franța, consideră că Real Madrid nu este locul potrivit pentru Kylian Mbappe. De fapt, Desailly i-a oferit un sfat total surprinzător starului de la PSG. În opinia fostului fundaș, Kylian Mbappe ar trebui să ia în considerare un transfer în Arabia Saudită.
”Am mai spus-o, dacă aș fi Mbappe, aș pleca pe un alt continent. Nu sunt convins că Real Madrid este locul perfect pentru el. Acolo este Vinicius Jr. în flancul stâng, sunt jucători cu calități incredibile precum Jude Bellingham.
Mbappe nu va fi un lider indiscutabil așa cum își dorește. Nu vrea să spună cu ce echipă va semna, vrea să fie prezentat ca un star, trebuie să fie ceva în spatele acestui lucru.
Dacă ne gândim la afacerea pe care o reprezintă fotbalul, eu aș merge în Arabia Saudită să câștig 350 de milioane de euro pe an, apoi aș reveni următorul sezon, anul Cupei Mondiale. Va avea 26 de ani și jumătate și va juca fotbal. Asta este ce își dorește, să joace fotbal. Din punct de vedere financiar, cred că poate pleca din fotbalul european un an pentru a merge în Arabia Saudită”, a spus Marcel Desailly, conform Goal.
Urmăriți SPORT.RO și pe Google News